Það er trú kristinna manna að Jesús muni koma aftur " til að dæma lifendur og dauða " eins og segir í trúarjátningunni . Það merkir að við trúum því að Guð muni láta vilja sinn með heiminn verða að lokum , láta allar bænirnar í Faðirvorinu rætast . Jesús er sá sem uppfyllti í sínu lífi allan Guðs vilja og gerði það fyrir okkur öll . Þess vegna er opinberunin á vilja Guðs í hendi Jesú . Hvernig endurkoma Jesú verður vitum við ekki . Biblían talar í ákveðnum táknum þegar hún segir að hann muni koma í skýjum himinsins og safna öllum saman fyrir augliti sínu . Með því móti tjáir hún að hann muni koma aftur með einhverjum sérstökum hætti . En við höldum ekki að endurkoman verði með þeim hætti að hann fæðist að nýju sem barn heldur mun hann sem við trúum að sé lifandi og við biðjum til í bænunum okkar birtast okkur og binda endi á alla þjáningu , ofbeldi , dauða , sársauka og kvalir og leiða lífið fram að nýju á nýrri jörð .